Den store utbyggingen på Kolstad ble igangsatt av NBBL og TOBB på senhøsten 1969 og fortsatte frem til 1972 da flere lavblokker i kjeder med rundt 480 leiligheter ble bygget etter tegninger av Arkiplan. Også Kolstad skole stod ferdig i 1972. Lengst øst på Kolstad i retning ned mot Bjørndalen ble det bygget rekkehus fra midten av 1970-tallet. Også i denne perioden ble vegsystemet rundt Kolstad bygget ut, blant annet med planfritt vegkryss mellom Kolstadvegen og Kongsvegen, i tillegg til at utbyggingen av Bjørndalsbrua stod ferdig i 1976 og forbandt bydelen med Tonstad og Europavei 6.